Document ID: 32010R0254

KOMMISSIONENS FORORDNING (EU) Nr. 254/2010
af 10. marts 2010
om godkendelse af et salmonellabekæmpelsesprogram i visse tredjelande, jf. Europa-Parlamentets og Rådets forordning (EF) nr. 2160/2003, og ændring af bilag I til forordning (EF) nr. 798/2008 for så vidt angår salmonellabekæmpelsesstatus i visse tredjelande
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (1), særlig artikel 21, stk. 1,
under henvisning til Europa-Parlamentets og Rådets forordning (EF) nr. 2160/2003 af 17. november 2003 om bekæmpelse af salmonella og andre bestemte fødevarebårne zoonotiske agenser (2), særlig artikel 10, stk. 2, og
ud fra følgende betragtninger:
(1)
I henhold til Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (3) må varer, der er omfattet af forordningen, kun importeres til og føres i transit gennem Den Europæiske Union fra tredjelande, områder, zoner og segmenter, der er opført i bilag I til samme forordning.
(2)
Ved forordning (EF) nr. 2160/2003 er der fastsat bestemmelser om bekæmpelse af salmonella hos forskellige fjerkræpopulationer i Den Europæiske Union. Et tredjeland skal for at blive optaget eller forblive på listen over tredjelande, hvorfra medlemsstaterne i henhold til EU-lovgivningen har tilladelse til at importere dyr, der er omfattet af forordningen, forelægge Kommissionen et salmonellabekæmpelsesprogram med garantier, som svarer til dem i medlemsstaternes nationale programmer for bekæmpelse af salmonella.
(3)
I henhold til Kommissionens forordning (EF) nr. 584/2008 (4) skal salmonellabekæmpelsesprogrammer vedrørende avls- og brugsfjerkræ af kalkuner, rugeæg deraf, daggamle kyllinger af kalkuner samt slagtefjerkræ og fjerkræ til udsætning af kalkuner, jf. forordning (EF) nr. 2160/2003, finde anvendelse fra den 1. januar 2010 inden for Den Europæiske Union.
(4)
Canada, Israel og USA har forelagt Kommissionen deres programmer for bekæmpelse af salmonella i avlsflokke af kalkuner, rugeæg deraf og daggamle kyllinger af kalkuner. Disse programmer opfylder de garantier, der kræves i forordning (EF) nr. 2160/2003, og bør derfor godkendes.
(5)
Visse tredjelande, der for øjeblikket er opført i bilag I til forordning (EF) nr. 798/2008, har endnu ikke forelagt Kommissionen et program for bekæmpelse af salmonella i kalkunflokke, eller de forelagte programmer giver ikke garantier, der svarer til dem, der er foreskrevet i forordning (EF) nr. 2160/2003. Import af avls- og brugsfjerkræ af kalkuner, rugeæg deraf, daggamle kyllinger af kalkuner samt slagtefjerkræ og fjerkræ til udsætning af kalkuner bør derfor ikke længere tillades fra disse lande fra den 1. januar 2010.
(6)
Israel har forelagt Kommissionen et program til bekæmpelse af salmonella i daggamle kyllinger af Gallus gallus bestemt til flokke af æglæggende høner og slagtekyllinger, der supplerer det israelske bekæmpelsesprogram, der blev godkendt ved Kommissionens beslutning 2007/843/EF (5). Bekæmpelsesprogrammer for salmonella i flokke af avlsfjerkræ af Gallus gallus, rugeæg deraf og daggamle kyllinger af Gallus gallus blev også forelagt af Brasilien. Disse programmer opfylder de garantier, der kræves i forordning (EF) nr. 2160/2003, og bør derfor godkendes.
(7)
Listen over tredjelande, områder, zoner og segmenter samt standardveterinærcertifikaterne for import af avls- og brugsfjerkræ, daggamle kyllinger og rugeæg i bilag I til forordning (EF) nr. 798/2008 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bekæmpelsesprogrammerne i henhold til artikel 10, stk. 1, i forordning (EF) nr. 2160/2003 godkendes hermed for så vidt angår salmonella
a)
i avlsflokke af kalkuner, rugeæg deraf og daggamle kyllinger af kalkuner forelagt af Canada, Israel og USA
b)
i daggamle kyllinger af Gallus gallus bestemt til flokke af æglæggende høner eller slagtekyllinger forelagt af Israel
c)
i avlsfjerkræ af Gallus gallus, rugeæg deraf og daggamle kyllinger af Gallus gallus forelagt af Brasilien.
Artikel 2
Bilag I til forordning (EF) nr. 798/2008 ændres som anført i bilaget til nærværende forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den finder anvendelse fra den 1. januar 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. marts 2010.

Labels: 0
3
5
6